Kitab Suci Bocah nyuguhaké Petrus lan Kuwasa Pandonga
Ditulis déning: Edward Hughes Digambari déning: Lazarus Alastair Paterson Dibesut déning: Ruth Klassen Diterjemahaké déning: Maryudha Diproduksi déning: Bible for Children ©2022 Bible for Children, Inc. Kowé duwé hak motokopi utawa nyithak crita iki, waton ora kanggo diedol.
Rasul Petrus ngumbara ing saindhenging negara kanggo ngabarake bab Yésus marang wong liya. Ing sawijining dina, ing kutha sing jenenge Lida, dhèwèké ketemu karo wong lanang sing wis wolung taun lumpuh. "Yésus Kristus nambani kowé," Petrus ngandika. "Tangia lan tatana paturonmu." Wong lanang mau langsung tangi.
Wong-wong sing weruh iki banjur mratobat marang PANGÉRAN YEHUWAH.
Ing kutha cedhak Yope, wong-wong padha sedhih. Wong wadon Kristen sing jenenge Dorkas wis mati. Karo sedhih kanca-kancane nyiapake layone kanggo dikubur, diselehake ing kamar ndhuwur banjur padha sungkawa bebarengan.
Nanging kanca-kancane Dorkas krungu nek Petrus ana ing kono. Wong- wong mau ngundang Petrus supaya enggal teka ing Yope. Bareng wis tekan ing kamar ndhuwur, randha-randha nuduhake jubah lan sandhangan sing digawe Dorkas kanggo wong- wong mau. Kabeh padha nangis.
Nanging Petrus ngomong supaya wong-wong mau padha metu, banjur sujud lan ndedonga. Banjur noleh marang layone Dorkas lan ngandika, "Dorkas, tangia." Lan dhèwèké mbukak mripate, lan nalika dhèwèké weruh Petrus, banjur linggih.
Petrus banjur ngulungake tangane lan ngangkat wong wadon mau; lan nalika nimbali para suci (Kristen) lan para randha, dhèwèké ndudohke nek Dorkas wis urip. Bab iku banjur kababar ing saindhenging Yope, lan akeh wong kang padha pracaya marang Gusti.
Petrus tetep suwe ing Yope, ing omah sing cedhak pinggir segara. Ing sawijining dina Petrus munggah ing payon arep ndedonga. Nek dhèwèké ndelok tembok kutha, mesthine dhèwèké isa weruh wong telu wong lelungan teka kanggo nemoni dhèwèké.
Wong-wong kuwi yaiku abdine prajurit Romawi sing jenenge Kornelius sing nyembah marang Gusti Allah.
Kornelius ngutus batur-bature nggoleki Petrus, merga ana malaekat ing wahyu sing kandha, "Kowé kongkonan Petrus. Dekne nginep neng Simon, tukang samak sing omahe ana ing pinggir segara. Dekne bakal ngomong apa sing kudu mbok lakoni."
Nalika Petrus ndedonga ing ndhuwur omah, Gusti Allah paring wahyu. Iku katon kaya lembaran kain gedhe sing diturunake menyang bumi. Ing lembaran kuwi ana kewan lan manuk.
Petrus ngerti nek kuwi "najis". Kuwi tegese wong-wong Yahudi sing saleh ora entuk mangan. Dumadakan ana swara teka. "Ngadega, Petrus, patenana lan pangana."
"Boten, Gusti, boten!" Petrus matur marang Gusti Allah. "Sabab kawula dereng nate nedha punapa-punapa ingkang karam saha najis." Ana swara ngandika marang dhèwèké kaping pindho. "Apa kang wus kapangandikakake kalal dening Gusti Allah, aja kokarani karam." Iki ditindakake kaping telu. Banjur lembaran kasebut digawa munggah menyang swarga maneh.
Petrus ora ngerti apa tegese wahyu mau. Nalika dhèwèké mikir babagan iki, Gusti Allah ngandhani yen ana wong telu nggoleki dhèwèké lan dhèwèké kudu melu.
Wektu wong telu mau matur marang Petrus nek ana malaekat suci sing ngongkon Kornelius nimbali dhèwèké, Petrus banjur ngerti nek Gusti Allah nuntun dhèwèké. Esuke, dhèwèké lan kanca-kancane nem lunga menyang omahe Kornelius.
Mbokmenawa, wektu lunga menyang omahe wong dudu Yahudi, Petrus mulai ngerti nek Gusti Allah nresnani kabeh wong - nek Gusti Allah pengin kabeh bangsa ngerti nek Yésus kuwi Juru Slamete donya. Nalika Petrus tekan, Kornelius sujud nyembah ana ing ngarsane.
"Ngadega. Aku dhéwé uga wong biasa," Petrus kandha marang Kornelius. Banjur ngandika marang kabeh wong ing omah, "Sampeyan kabeh ngerti yen wong Yahudi ora kena sesambungan utawa lunga menyang wong dudu Yahudi."
"Nanging Gusti Allah wis nduduhke marang aku, nek aku ora entuk ngarani wong liya kuwi karam utawa najis."
Petrus ngandhani wong-wong liya (dudu Yahudi) yen Gusti Yésus iku putrane Gusti Allah Kang seda ing kayu salib lan wungu maneh dadi Juru Slamete jagad. Banjur Roh Suci tumurun marang wong- wong mau lan padha memuji marang Gusti Allah.
Kanca-kancane Petrus sing wong Yahudi padha gumun. Iku kaya Pentakosta. Peparinge Roh Suci uga diwutahake marang bangsa-bangsa liya. Banjur Petrus mbaptis wong anyar sing precaya marang Gusti Yésus.
Ing Yérusalèm, wong-wong Kristen dukani Petrus merga nekani wong-wong dudu Yahudi. Banjur, Petrus nyritakake wahyu-wahyu sing ditampa bareng Kornélius nalika ndonga. Nalika padha krungu bab iku, wong-wong Kristen ing Yérusalèm padha meneng. Lan padha ngluhurake Gusti Allah, kang wis, liwat pandonga, nuduhake pasamuwan Kristen nek katresnaning Gusti Allah kuwi kanggo saben wong.
Petrus lan Kuwasa Pandonga Crita saka Pangandikané Gusti, Kitab Suci bisa digolèki ing Kisah Para Rasul 9-12 "'Kawedharipun pangandika Paduka punika madhangi'." Jabur 119:130
57 Cunthel